Meer as 170 vas in Oudtshoorn sedert inperking | Netwerk24
Deur Jackie Kruger 07 April 2020 17:46
'n Sypaadjie word in Oudtshoorn ontsmet.
Die afgelope naweek is meer as 43 strafregtelike sake wat verband hou met die verbreking van die regulasies oor die inperking aanhangig gemaak, volgens inligting van die gesamentlike operasionele sentrum vir die groter Oudtshoorn-gebied.
"Mense se houding verander en hulle luister. Maar daar is steeds mense wat nie aan die regulasies gehoor gee nie," sê Ntobeko Mangqwengqwe, munisipale woordvoerder, by navraag.
Die sake sluit in 'n gesteelde voertuig wat gevind is, twee dwelmverwante inhegtenisnemings, 'n inbraak by 'n motorvoertuig en twee kerke in Dysselsdorp wat gesluit moes word, luidens 'n verklaring.
Die polisie het ook versterkings gekry om die gebied uitsluitlik vir oortredings van die staat van inperking te patrolleer.
Oudtshoorn se munisipale brand-, reddings- en rampbestuursdienste het Maandag met die ontsmetting van openbare geriewe begin. Die eerste was 'n taxi-staanplek en daarna die polisiekantoor. Die ontsmetting sal deurlopend gedoen word as 'n maatreël teen Covid-19. Nog gebiede wat ontsmet sal word sluit openbare gange naby die taxistaanplek en Unieplein, oop ruimtes in Oudtshoorn se sentrale sakekern en openbare parkeergebiede in, asook die sypaadjies in Hoogstraat en polisieselle.
Die departement van maatskaplike ontwikkeling fasiliteer die ontvangs en verspreiding van skenkings vir maatskaplike verligting. Alle skenkings word deur die departement hanteer. Mense kan Sarah Olieslager gedurende kantoorure by 044 272 8977 skakel of nauurs by 083 689 2893.